- Hindi News
- देश के हर कोने में बिकेंगे राज्य के क्राफ्ट
देश के हर कोने में बिकेंगे राज्य के क्राफ्ट
सिटी रिपोर्टर.रायपुर
तिरुपति बालाजी का मंदिर हो या पुरी का समुद्री किनारा, शिमला की वादियों से लेकर गोआ की लहरों तक के पास अब पर्यटक छत्तीसगढ़ का हैंडी क्राफ्ट खरीद सकेंगें। वह भी राज्य की संस्कृति से परिचित कराने वाले चलते फिरते लग्जरियस स्टोर से।
छत्तीसगढ़ हस्त शिल्प बोर्ड ने देश के हर कोने के लोगों तक राज्य के कलाकारों की कला पहुंचाने के लिए अब मोबाइल शबरी एंपोरियम बनाया है। छत्तीसगढ़ का हैंडी क्राफ्ट बेचने के लिए अब तक राज्य के अलावा केवल गुजरात और दिल्ली में शबरी एंपोरियम शुरू हो पाए हैं। बोर्ड के मैनेजर जेएल मरावी ने बताया कि देश के हर राज्य में शबरी एंपोरियम खोलने के लिए उपयुक्त जगह तलाशने के साथ ही बड़ा खर्च और रिस्क भी उठाना पड़ता। इसलिए हर राज्य में पहुंचने के लिए मोबाइल शबरी एंपोरियम तैयार किया गया है। साल भर यह एंपोरियम एक असिस्टेंट मैनेजर, एक अकाउंटेंट, सेल्समेन, ड्राइवर और क्लीनर के साथ देश के हर राज्य में जाएगी। इससे राज्य के हस्त शिल्प को बढ़ावा मिलेगा।
बस में बना शानदार स्टोर
मोबाइल शबरी एंपोरियम को भिलाई के कलाकारों ने शानदार तरीके से डिजाइन किया है। बाहर से हरे रंग की इस बस पर राज्य की संस्कृति को दर्शाते चित्र दिखाई देंगे। अंदर की ओर एसी स्टोर में दो एलसीडी लगाई गई है जिसमें बस के बाहर की गतिविधियां दिखाई देंगी। सामने की ओर काउंटर पर बिलिंग के लिए कंप्यूटर लगाया गया है। ग्लास डोर के अंदर बने शबरी एंपोरियम में शानदार लाइटिंग के बीच बने डिजाइनर रैक्स पर बेलमेटल, रॉट आयरन, काष्ठ शिल्प, मिट्टी और बांस से बनी कलाकृति और उपयोगी सामान के साथ ही जूट और कोसे से बने आइटम भी रखे जाएंगें।
करमुक्त होने का इंतजार
छत्तीसगढ़ हाट में खड़ी इस बस को फिलहाल आरटीओ से करमुक्त होने का इंतजार है। दरअसल मोबाइल स्टोर कमर्शियल वीकल की श्रेणी में आता है जिसे टैक्स अदा करने होते हैं। राज्य के कलाकारों की कला को प्रोत्साहन देने के लिए बनाए गे शबरी एंपोरियम को कर मुक्त करने के लिए आरटीओ को चि_ी लिखा गई है। आरटीओ से परमिशन और नंबर मिलते ही बस का विधिवत उद्घाटन करके इसे सबसे पहले उड़ीसा या महाराष्ट्र की ओर रवाना करने की बात कही जा रही है।
tgl_Latn hin_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva